د اوکراین جګړه؛ روسیې د ګوګل انټرنټي شبکه ۳۶۰ میلیون ډالر جریمه کړه 
په مسکو کې یوې محکمې د ګوګل انټرنټي شبکه له دې کبله ۲۱ میلیارد روبل (۳۶۰ میلیون) ډالر جریمه کړې ده چې د روسي چارواکو په وینا د اوکراین د جګړې په اړه یې خپاره شوي مطالب نه دي لېرې کړي. 
د روسیې د مخابراتو د تنظیم ادارې د دوشنبې په ورځ جولاۍ ۱۸ (چنګاښ۲۷) ویلي دي چې ګوګل په یوټیوب کې د اوکراین د جګړې په اړه خپاره شوي «غلط معلومات او د ترهګرو او افراطیان تبلیغات» نه دي لېرې کړې. وايي دا شبکه همدغه راز د هغې محتوا په لېرې کولو کې هم پاتې راغلې ده چې «له ماشومانو غوښتل شوي په غیر مجوزو مظاهرو کې» برخه واخلي. د یوټیوب ویدیويي چاینل د ګوګل شبکې دی. د روسیې یو خبري اژانس «ریا نووستي» د یو کارپوه ولادمیر زیکوف له خولې لیکلي دي چې دا لومړی ځل دی چې د روسیې یوه محکمه د لویدیځ د تکنالوژۍ یو شرکت دومره ډېر جریمه کوي. دغه کارپوه ویلي دي چې د روسیې چارواکي چې څومره وغواړي د ګوګل شرکت جریمه کولای شي، خو د جریمې پېسې به ترلاسه نکړي. د ګوګل انټرنټي شبکې تر دې دمه د دغې جریمې په اړه څه نه دي ویلي. روسیې په وروستیو کلونو کې د لویدیځ په ټولنیزو انټرنټي شبکو یو لړ بندیزونه لګولي او هڅه کوي چې په ټولنیزو رسنیو کې په مسکو باندې د انتقادونه مخه ونیسي. ګوګل په دې وروستیو کې په روسیې کې خپل مارکیټ هم بند کړ چې په اوکراین کې د مسکو یرغل وغندي. د فرانسې خبري اژانس وايي چې روسیې د مارچ په میاشت کې د یوټیوب او ګوګل فعالیتونه «تروریزم» ونومول او په دې کار سره دا احتمال زیات شو چې دا شبکې به په روسیې کې وتړل شي. روسیه د ټویټر، انستاګرام او نورو ټولنیزو شبکو په اړه هم همداسې دریځ لري. په همدې حال کې مسکو د اوکراین د جګړې په ضد د مخالفت او څرګندونو باندې هم خلک جریمه کوي او هغوی چې د دغې جګړې په اړه د «ناسمو معلوماتو په خپرولو» پړه وګڼل شي، ۱۵ کاله بندي کېږي. یو شمېر خلک وار د مخه په دې تورونو بندیان شوي دي. روسیې د فبرورۍ په ۲۴ په اوکراین یرغل پیل کړ چې په نړیواله کچه غندل کېږي.